送趙廉訪
作者：饒節
朝代：宋

paragraphs: 飛來之峰可圖寫，畫工摇筆不敢下。
玲瓏八面尚能摩，萬古冷泉那可畫。
趙公胸中有涇渭，愛山自得山水意。
向來與客到峰前，亭上酌泉賞泉味。
我客峰邊一蔀室，關門無事輒終日。
公來剝啄自敲門，蹔解跏趺爲公出。
池上烟光初過雨，巖花膠轕開無數。
曳杖惟愁猿狖驚，笑談復恐蛟龍怒。
聞道公歸朝玉京，王事不敢寬作程。
想公拜舞升天廷，雍容奏議詳而明。
知公不獨稱安寧，疏民利害通民情。
吾君憂民精且誠，願公中和輔太平。